Legion Lombarda

La Legion Lombarda (italian: Legione Lombarda) l'è stada on'unitaa militara de la Republica Cisalpina.
Storia
L'è stada fada su el 20 de Vendemiatt de l'ann V (11 de otober del 1796), per orden del comandant de l'Armada d'Italia, cioè el Napoleon.
El ses de november, cont ona granda zerimonia fada denanz al Domm de Milan, gh'hann daa la bandera del repart, vun di primm Tricolor de la storia italiana. L'ha combattuu per la prima voeulta a Arcole, e poeu in sul Senio contra i soldaa del Papa.
A l'è durada fina al 1799, quand che l'è finida la Republica Cisalpina. Quei ch'era restaa de la Legion hinn scappaa via in Francia, insemma ai tocch di forz armaa de la Republica Partenopea e de la Republica Romana. Quei lor, tucc insemma, hann faa nass la Legion Italiana, che l'ha tolt part a la Segonda Campagna d'Italia del Napoleon, e che l'ha battuu i Austriegh arent a Lecch.
Formazzion
La Legion Lombarda la gh'eva sett covort: tre i eren reclutaa arent a Milan, vuna a Casalmagior, vuna a Lod e Pavia, vuna a Comm, e vuna con dent personn che vegneven de olter statt italian, compagn del Statt de la Gesa o del Regn de Sicilia. In tutt, la Legion la gh'aveva 3.741 omen, sotta el comand del general Trivolz, patrizzi milanes. In tra i sò soldaa a gh'è staa anca l'Ugo Foscolo e 'l Vincenzo Cuoco.
 Riferiment 
Legione Lombarda - Enciclopedia Bresciana

Varda anca
Republica Cisalpina
Bandera d'Italia
Milizia urbana (Milan)

Categoria:Lombardia e Unità d'Italia